Kotleba, Marian, poslanec NR SR (2021-10-27):
Najprv mi teda dovoľte, aby som ministra Richarda Sulíka, aj keď v neprítomnosti, vyzval, aby sa ospravedlnil všetkým slovenským dôchodcom a ľuďom v preddôchodkovom veku za výrok o tom, že on sa na dôchodok chystá na ranč do Austrálie. Ministerstvo sociálnych vecí, práce a rodiny priznáva, že nedokáže kompenzovať dôchodky a rôzne dávky devalvované stúpajúcou mierou inflácie, a teda že dôchodky ľudí, ktorí celý život na Slovensku poctivo pracovali, platili dane a odvody, budú mať čoraz nižšiu reálnu hodnotu. Teda v čase, keď aj vďaka politike súčasnej vlády a politike ministerstva hospodárstva a Richarda Sulíka ako ministra hospodárstva sa čoraz viac desaťtisíce dôchodcov budú posúvať ku pásmu chudoby, je absolútne nechutné, aby minister hospodárstva ukazoval týmto ľuďom prostredník s komentárom alebo s významom, že jemu je v podstate ich životná úroveň ukradnutá, pretože on sa na svoj dôchodok chystá do Austrálie. Takže, pán minister Sulík, ešte raz, ospravedlňte sa všetkým dôchodcom a všetkým ľuďom, ktorí sú v preddôchodkovom veku. A poďme teraz trošku k riadeniu ministerstva hospodárstva a k tomu, čo ministerstvo hospodárstva dokázalo a v najbližších mesiacoch chce na Slovensku dokázať. Pán minister Sulík, chválite sa zatvorením ťažby uhlia na Hornej Nitre. Už menej však hovoríte o tom, že v roku 2023 má byť odstavená aj elektráreň Nováky s inštalovaným súčasným výkonom 266 MW, pričom elektráreň v posledných rokoch, pán minister, prešla výraznou modernizáciou zameranou najmä na znižovanie environmentálnych záťaží a na diferenciáciu alebo rozdelenie rôznych typov, možnosť spaľovať rôzne typy paliva. To znamená, táto elektráreň je dnes v relatívne modernom vybavení a po veľmi malých investíciách by mohla slúžiť ešte dlhé roky, avšak diktát Európskej únie má pre Richarda Sulíka a ministerstvo hospodárstva väčšiu cenu ako energetická sebestačnosť Slovenska, ako životná úroveň ľudí na Hornej Nitre. Čo to znamená? Znamená to toľko, že výpadok, zatvorenie tejto elektrárne bude znamenať výpadok ďalších 6 % vlastnej produkcie elektrickej energie v rámci Slovenskej republiky a okrem toho Slovensko príde o TWh, o terawatthodiny tepelnej energie, ktorú táto elektráreň dodáva či už na vykurovanie 15-tisíc domácností, alebo ako dodávku tepla vo forme pary pre najrôznejšie podniky a firmy v okolí. Pán minister Sulík, musí vám byť jasné – a vám to je jasné –, že to povedie len k dvom situáciám, buď ku nákupu čoraz drahšej elektrickej energie na burzách, alebo k nutnosti vyvolaných investícií, ktoré budú mať ale v konečnom dôsledku ten istý efekt, znova a opäť stúpne cena elektrickej energie, znova a opäť stúpne cena za teplo. Takže, pán minister Sulík, vy tu rozprávate o 14 alebo 15 opatreniach, ktoré ste mali pre ľudí na zabránenie zvýšených faktúr urobiť, pravda je však taká, že vďaka vašej politike a vďaka tomu, že obchod s teplým vzduchom, obchod s emisnými povolenkami je pre vás viac ako sebestačnosť, energetická sebestačnosť Slovenska a ako životná úroveň obyvateľov Slovenska, tak budúci rok a v roku 2023 ich neminie, všetkých obyvateľov Slovenska neminie ďalšie výrazné zdražovanie energií. Ak je niečo výrazný dôvod na vaše odvolanie, tak je to práve to, že nehovoríte ľuďom pravdu, že zavádzate obyvateľov Slovenskej republiky a že sa ich snažíte učičíkať výhovorkami a rôznymi nefunkčnými, nefunkčnými pokusmi o opatrenie. No a v zmysle alebo dôsledkom tohto všetkého, pán minister, životná úroveň ľudí na Slovensku, žiaľ, či sa nám to páči, alebo nie, jednoducho klesne. Ale to vašej vláde nevadí, pretože vaša vláda dokázala za tento rok dať miliardu, viac ako miliardu eur na covidové šialenstvo, na plošné testovanie, na očkovanie, na reklamu v komerčných médiách a ako výsmech do očí všetkým poctivo pracujúcim ľuďom na úchylnú očkovaciu lotériu. Viac ako miliardu eur. Podľa Štatistického úradu, takže podľa vašich štatistík, pán minister, dnes 1,3 mil. ľudí na Slovensku nedosahuje príjem vo výške priemernej mzdy. Ak by vaša vláda naozaj myslela na ľudí a len polovicu z toho, čo ste minuli na očkovací cirkus, na covid opatrenia, na všetky tieto kroky, ktoré ľuďom zo života na Slovensku robia peklo, tak ak by len polovicu z toho ste dali na dotáciu pre domácnosti, ktoré nedosahujú spoločne výšku alebo priemerne výšku priemernej mzdy, tak by táto dotácia vyšla vo výške 385 eur. A keďže vaša vláda, pán Sulík, schválila rekordne deficitný rozpočet na budúci rok s plánovaným deficitom prekračujúcim 5,5 mld. eur, tak vy jednoducho nemôžte povedať, že pol miliardy, 500 mil. sa nenájde na dotáciu pre ľudí, ktorí vami spôsobené zvýšenie cien energií a tepla pocítia najviac, pre ľudí, ktorých príjem je pod hranicou priemernej mzdy. Preto vás, pán minister Sulík, z tohto miesta žiadam len o dve veci, buď na vláde ako minister hospodárstva, ale najmä ako podpredseda tejto vlády presadíte dotáciu vo výške 385 eur pre všetkých ľudí, ktorých príjem nedosahuje hranicu priemernej mzdy, na vykrytie nákladov na zvýšené ceny energií, alebo ako chlap zo svojho postu sám odstúpite. Ďakujem pekne.